## hodnotiaca správa tvorby právneho predpisu

## v zmysle § 7 ods. 1 písm. d) a v zmysle § 2 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov k návrhu zákona o ochrane osobných údajov

Úrad na ochranu osobných údajov Slovenskej republiky (ďalej len „*úrad*“), ako orgán s celoslovenskou pôsobnosťou vykonávajúci ochranu a kontrolu spracúvania osobných údajov na základe zákona č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. (ďalej len „*zákon*“) reflektoval na zmenu legislatívy na úrovni Európskej únie, ktorá bola prijatá v roku 2016 v oblasti ochrany osobných údajov – tzv. *balík ochrany osobných údajov*, ktorý sa začne uplatňovať 25.05.2018 prípravou návrhu nového zákona o ochrane osobných údajov (ďalej len „*NZOOU*“).

Balík ochrany osobných údajov odzrkadlený v návrhu NZOOU zahŕňa **Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)** (ďalej „*nariadenie*“), s ktorým sa právny poriadok Slovenskej republiky musí zosúladiť a **Smernicu Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV (ďalej len „*smernica*“), ktorú je potrebné do právneho poriadku Slovenskej republiky, nového zákona o ochrane osobných údajov, tzv. transponovať.**

**Úrad vyzval verejnosť zverejnením dvoch predbežných informácií na** [Portáli](https://www.slov-lex.sk/legislativne-procesy/SK/PI/2017/3)[(PI/2016/184 a PI/2017/3)](https://www.slov-lex.sk/legislativne-procesy/SK/PI/2016/184)**, aby sa do procesu tvorby tohto materiálu zapojila. O zverejnení predbežných informácií úrad informoval aj na svojom webovom sídle a zriadil aj e-mailovú adresu:** nariadenie@pdp.gov.sk **, na ktorú mohla verejnosť zasielať svoje vyjadrenia a názory. Cieľom rozhodnutia ísť spoločným návrhom NZOOU je úprava ochrany osobných údajov v oblasti na ktorú sa právo EU vzťahuje, tak aj v oblasti, na ktorú sa nevzťahuje v jednom zákone, čo prispeje k jednote a právnej istote úpravy ochrany osobných údajov v právnom poriadku Slovenskej republiky tak pre prevádzkovateľov, ale najmä pre dotknuté osoby pri uplatňovaní si práv dotknutej osoby a ochrany súkromia pre oblasť ochrany osobných údajov.**

**Na účely efektívnej spolupráce odbornej *legislatívnej* verejnosti úrad zriadil na základe rozhodnutia predsedníčky úradu Externú pracovnú skupinu (ďalej len „*EPS*“). Primárnym účelom, ktorý bol splnený, bolo vygenerovanie právnych noriem, ktoré bude potrebné novelizovať „priame novely“ v rámci legislatívneho procesu NZOOU.**

**Sekundárnym účelom, ktorý sa tiež podarilo splniť, bolo identifikovať, ako významne, ak vôbec, táto zmena legislatívy má potenciál zasiahnuť rozpočty ministerstiev a ústredných orgánov štátnej správy a ostatných orgánov verejnej správy (*pozri Doložka a analýza vplyvov na rozpočet*). Zriadenie, fungovanie a výstupy z EPS považujeme za zapojenie odbornej verejnosti pri príprave materiálu v takom rozsahu, v akom sú uskutočňované iba výnimočne k pripravovanému materiálu; možno konštatovať, že ciele, ktoré si úrad jej zriadením dal, boli viac ako naplnené.**

**Reakcie verejnosti na zverejnené predbežné informácie na Portáli úrad prijal prevažne prostredníctvom mailovej adresy** nariadenie@pdp.gov.sk**. Išlo o reakcie laickej, tak aj odbornej verejnosti.**

**Úradu bola ponúknutá pomoc zo strany Slovak Business Agency (ďalej len „*SBAg*“), ktorú úrad aktívne využil a NZOOU so zástupcami SBAg problematiku osobne konzultoval (otázky najmä týkajúce sa malých a stredných podnikov (ďalej len „*MSP*“) a snaha o to, aby úrad venoval pri príprave NZOOU pozornosť aj znižovaniu administratívnej záťaže).**

**Úrad sa tiež na základe iniciatívy zo strany** [Splnomocnenca vlády SR pre rozvoj občianskej spoločnosti](http://www.tretisektor.gov.sk/) **stretol s jeho zástupcami, ktorí prispeli cennými radami ako možno efektívnejšie prispieť k šíreniu informácií o novej legislatíve.**

**Úrad tiež dostal niekoľko požiadaviek a návrhov najmä legislatívneho charakteru od viacerých advokátskych kancelárií, ktorých predmetom bolo či úrad využije splnomocňovacie ustanovenia nariadenia a ako si niektoré ustanovenia nariadenia vykladá.**

[K PI/2017/3](https://www.slov-lex.sk/legislativne-procesy/SK/PI/2017/3) **úrad prostredníctvom mailu obdržal jednu žiadosť zo strany Slovenskej bankovej asociácie (ďalej len „asociácia“) o osobné stretnutie so zástupcami úradu za účelom prerokovania dopadov nariadenia na finančné inštitúcie v bankovom sektore, ako aj novej právnej úpravy ochrany dotknutej osoby v postavení spotrebiteľa, a možnej ďalšej spolupráce pri tvorbe NZOOU. Na základe tejto žiadosti sa konalo stretnutie so zástupcami asociácie, v rámci ktorého bola dohodnutá spolupráca. Zároveň bol úrad informovaný, že asociácia zriadila samostatnú pracovnú skupinu pre predmetnú oblasť, ktorá sa bude problematikou zosúladenia bankového sektora s nariadením podrobne zaoberať.**

**Prevádzkovatelia sa do vyjadrení k predbežným informáciám zapojili priamo cez Portál. K PI/2016/184 úrad cez Portál dostal vyjadrenie od Všeobecnej zdravotnej poisťovne, ktorá k predbežnej informácii nemala žiadne námety. K totožnej predbežnej informácii sa vyjadrila aj Republiková únia zamestnávateľov jedným spoločným vyjadrením obsahujúcim viaceré body. Tieto úrad vzal na vedomie a vyjadril sa k nim listom. K PI/2017/3 úrad cez Portál dostal jedno vyjadrenie od Generálnej prokuratúry Slovenskej republiky (ďalej len „GP SR“), ktoré vzal na vedomie a na základe ktorého boli vykonané korekcie vo formálnom uvádzaní smernice v materiáloch úradu. Úrad tiež na vyjadrenie GP SR reagoval odpoveďami na všetky ňou uvedené tvrdenia. Odpovedal prostredníctvom mailu zaslaného členom EPS. Nakoľko sa vyjadrenia týkali aj transpozície smernice, konzultoval svoje vyjadrenie aj s MV SR.**

**Úrad aj iniciatívne začal zverejňovať materiály, ktoré sú distribuované pracovnými skupinami zriadenými na európskej úrovni (napr. WP29). Tieto priebežne zverejňuje na svojom webovom sídle. Aktívne bol zo strany úradu využitý aj Deň ochrany osobných údajov 2017, v rámci ktorého sa na úrad mohla prísť verejnosť informovať o ochrane osobných údajov. Táto možnosť bola verejnosťou využitá a úrad navštívilo niekoľko desiatok ľudí, z ktorých mnohí sa zaujímali o nový právny rámec ochrany osobných údajov. Osobný kontakt z verejnosťou tiež priniesol bohaté skúsenosti, ktoré úrad využil aj v rámci legislatívneho procesu a tiež na zdokonalenie informovania verejnosti o tejto oblasti na svojom webovom sídle.**

**Možno uviesť, že zapojenie a účasť ako odbornej, tak laickej verejnosti vysoko prevýšili očakávania úradu, no o to viac boli naplnené ciele, ktoré si dal.**

***Správa o účasti verejnosti a Hodnotiaca správa tvorby právneho predpisu bola vypracovaná v zmysle*** [*Pravidiel tvorby zapájania verejnosti do tvorby verejných politík*](http://www.minv.sk/?ros_legislativa_suv) ***a v zmysle*** [*Metodického postupu pre Správu o účasti verejnosti na tvorbe právneho predpisu*](http://www.minv.sk/?ros_legislativa_suv)***.***